Predkladacia správa

Koncepcia systému finančného riadenia ISPA/Kohézny fond, verzia 1.0 bola vydaná za účelom zjednotenia niektorých procesov so systémom finančného riadenia Kohézneho fondu stanoveným v Koncepcii systému finančného riadenia Kohézneho fondu a nahradzovala Pokyny pre hospodárenie s finančnými prostriedkami pri realizácii programu ISPA.Koncepcia systému finančného riadenia ISPA/Kohézny fond, verzia 1.0 bola schválená uznesením vlády SR č. 1052/2007.
Materiál sa týka projektov, ktoré boli pred vstupom SR do EÚ implementované prostredníctvom programu ISPA. Dňom vstupu SR do EÚ sa stali projektmi Kohézneho fondu a kvôli odlišnosti od Kohézneho fondu sa nazývajú ISPA/Kohézny fond.
Jedným z nevyhnutných predpokladov plynulej realizácie projektov programu ISPA/Kohézny fond je existencia systému finančného riadenia na národnej úrovni s jasne zadefinovanými postupmi a zodpovednosťami jednotlivých subjektov.
Slovenská republika je dňom vstupu do Európskej únie oprávnená čerpať finančné prostriedky z Kohézneho fondu. V súlade so zákonom č. 523/2004 Z. z. o rozpočtových pravidlách verejnej správy sa Kohézny fond stáva súčasťou príjmov a výdavkov štátneho rozpočtu.
Cieľom aktualizovanej verzie Koncepcie systému finančného riadenia ISPA/Kohézny fond (verzia 2.0) je zabezpečiť efektívny systém finančného riadenia Kohézneho fondu v súlade s platnými právnymi predpismi Európskych spoločenstiev a Slovenskej republiky. Aktualizovaná verzia Koncepcie systému finančného riadenia ISPA/Kohézny fond nadväzuje na aktualizáciu Koncepcie systému finančného riadenia Kohézneho fondu, verzie 5.0.
Jednotlivé zmeny aktualizovaného materiálu sa týkajú predovšetkým nasledovných oblastí:
•	upravuje sa používanie mien a dochádza k úprave formulárov v súvislosti s prechodom na euro v Slovenskej republike;
•	špecifikuje sa vrátenie finančných prostriedkov ISPA/Kohézny fond a štátneho rozpočtu na spolufinancovanie;
•	aktualizujú sa prílohy 1, 2, 5 a 9.

Predkladaný materiál nemá dopad na štátny rozpočet a nemá negatívny dopad na podnikateľskú sféru, životné prostredie a zamestnanosť.
Koncepcia systému finančného riadenia ISPA/Kohézny fond, verzia 2.0 nadobúda platnosť 01.03.2010. Materiál prešiel vnútrorezortným a medzirezortným pripomienkovým konaním.
Jednotlivé subjekty zapojené do finančného riadenia ISPA/Kohézneho fondu sú povinné zapracovať zmeny vyplývajúce z Koncepcie systému finančného riadenia ISPA/Kohézny fond, verzie 2.0 do svojich vnútorných predpisov najneskôr do 01.03.2010.